物理學係其中一門歷史最悠久嘅自然科學，成二千年之前嘅古希臘已經有人喺度研究。雖然係咁，響一至廿世紀嘅大多數時間，物理都畀人睇成一種自然哲學（Natural philosophy），要去到成 17 世紀左右科學革命（Scientific revolution）打後，物理學先至自己分咗出嚟做一門獨立學科。物理學同數學之間亦都有好密切嘅關係－物理定律（Physical law）往往都係要用算式物理公式嚟表達先至夠精確；而且物理學係一門好基礎嘅科學－其他自然科學（好似係生物學、化學、地質學）研究嘅對象都係會遵守物理定律嘅，所以好多科學家都會同物理學家合作搞跨學科研究；最後，物理亦都同各門工程學有啦掕，好多科技上嘅發明都要靠物理嘅知識先整到出嚟。總體嚟講，物理學喺科學界入面係一個好緊要、好有影響力嘅學科。